**Manje je više**

**(Laička kolumnica [216])**

**Dalekozor: moj vjerozor**

Pri kraju božićnog vremena, u ozračju bogojavljenske ugođajnosti, nastaje lahorasto laičko promišljanje nadahnuto ovonedjeljnom evanđeoskom perikopom (Mt 3, 13-17) u kojoj je riječ o Isusovu *krštenju* na Jordanu. Ono što se zbilo nakon krštenja evanđelist ovako opisuje: *Odmah nakon krštenja izađe Isus iz vode. I gle! Otvoriše se nebesa i ugleda Duha Božjega gdje silazi kao golub i spušta se na nj. I eto glasa s neba: „Ovo je Sin moj, Ljubljeni! U njemu mi sva milina!“* (Mt 3, 16 s).

Ne srljam u tumačenje ovih dvaju evanđeoskih redaka. *Glas s neba* odzvanja uzbibanom nutrinom. Tome Božjem glasu valja *vjerovati* bez pridržaja. Ne čujem ga zvukoljubnim ušima. Premda sam oduvijek slijep, zamišljam kako u ruci čvrsto držim malen *dalekozor*, a od možebitna očinjeg vida čudnovato preostali osjet *svjetla* kojim na neizmjernu radost razlikujem noć od dana i svjetlo od tame priskrbljuje mojim svjetloljubivim očima kroz taj čudesni durbin osobit *sjaj* što munjevito obasjava moje vjerničko obzorje. Taj je u mašti sazdani dalekozor moj od jarkih bogozovnih misli satkan *vjerozor* bez kojega ne bih umio bodro kročiti vijugavim, krivudavim, brdovitim, katkada sjetno i tegobno, mnogo češće vedro i žustro prohodnim stazama pozemljarskog žitka.

Iz dragocjene riznice sjećanja nenadano je izronio moj francuski *istokobnik* s kojim me osim sljepoće i svjetonazora povezuje golema ljubav prema književnosti. Ime mu je **Jacques Lusseyran** (1924-1971). Svjetski znameniti romanist s pariške Sorbonne u ratom uzdrmanoj mladosti bio je unatoč sljepoći osvjedočeno hrabar aktivist francuskog *Pokreta otpora*. Svijet ga pamti po nadasve dojmljivo napisanoj knjizi *And There Was Light* (= *I bi svjetlo* [1963.]), u kojoj je biranim riječima opisao potresna duhovna iskustva što su formativno ugrađena i u moju osobnu duhovnost.

Svemogi, trojstveni Bože, radosna Ti hvala na smjerokaznom vjerozoru! Daj da ga ljudi *dobre volje* vjerotvorno otkrivaju u srcima koja teže za boljitkom našega svijeta.

Sead Ivan Muhamedagić